Plaasaanval: ‘Hy is in ongelooflike pyn’Berdus Henrico en Estelle Nieuwenhuys. Foto: Via Facebook Die Limpopo-polisie het ŉ soektog van stapel gestuur na drie verdagtes wat ŉ verloofde paartjie Dinsdagaand op ŉ plaas buite Vaalwater aangeval en die man twee keer geskiet het. Berdus Henrico (39) en sy verloofde, Estelle Nieuwenhuys, was alleen by die huis toe die aanvallers omstreeks 21:00 toegeslaan het. Chrisna Henrico-Van der Merwe, Henrico se suster, het gesê dit is nog nie duidelik hoe die aanvallers toegang tot die plaas en huis verkry het nie. “My broer en Estelle bly al die afgelope twee jaar op die plaas in die Melkrivier-omgewing waar hy die plaas vir iemand bestuur,” het Van der Merwe gesê. “In dié stadium weet ons net een van die aanvallers was met ŉ mes gewapen, een met ŉ skroewedraaier en een met ŉ 9 mm-pistool,” het sy gesê. Dit is nie duidelik hoe lank die aanvallers in die huis was nie. Henrico en Nieuwenhuys het in ŉ stadium in ŉ stoeiery met die verdagtes betrokke geraak, waartydens Henrico wonde aan sy kop en rug opgedoen het. Drie skote is tydens die voorval gevuur. Twee het Henrico in sy skouer getref en een het Nieuwenhuys skrams getref. Die aanvallers het met elektriese ware en ŉ geweer op vlug geslaan. Die paartjie is daarna na ŉ hospitaal in Modimolle (Nylstroom) geneem vir mediese behandeling. Henrico is opgeneem en gestabiliseer. Nieuwenhuys is reeds ontslaan en is sedert die aanval aan haar verloofde se sy. “My broer se toestand is stabiel, maar hy is in ongelooflike pyn. Hy is na ŉ hospitaal in Polokwane (Pietersburg) geneem waar skanderings gedoen is om vas te stel waar die koeëls is. Hy word vanmiddag na ŉ staatshospitaal in Mokopane (Potgietersrus) geneem waar hy dan ŉ operasie moet ondergaan om die koeëls te verwyder.” Van der Merwe het gesê sy haal haar hoed af vir Nieuwenhuys. “Sy ondersteun en versorg Berdus ongelooflik en is ŉ baie sterk vrou.” Lt.kol. Moatshe Ngoepe, provinsiale polisiewoordvoerder, het die voorval aan Maroela Media bevestig. Die Dorset-polisie ondersoek ŉ saak van huisroof en poging tot moord. Ngoepe het gesê die moontlikheid word ondersoek dat Henrico moontlik ŉ verdagte tydens die worsteling geskiet en gewond het. “Die verdagtes is onbekend en niemand is nog in verband met die plaasaanval in hegtenis geneem nie,” het Ngoepe gesê.